***** ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Νοεμβρίου 1987 για τη βελτίωση της αποτελεσματικότητας των γεωργικών διαρθρώσεων στη Δανία, σύμφωνα με τον κανονισμό (ΕΟΚ) αριθ. 797/85 του Συμβουλίου (Το κείμενο στη δανική γλώσσα είναι το μόνο αυθεντικό) (87/555/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 25 παράγραφος 3, Εκτιμώντας: ότι η δανική κυβέρνηση ανακοίνωσε, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85, τα ακόλουθα μέτρα: - νόμος αριθ. 198 της 9ης Απριλίου 1986 όσον αφορά την ενίσχυση για τη βελτίωση των γεωργικών διαρθρώσεων και την αποτελεσματικότητα της γεωργίας, - διάταγμα του υπουργού γεωργίας αριθ. 114 της 11ης Μαρτίου 1987 για ενίσχυση που αποβλέπει στην ενθάρρυνση της τήρησης λογιστικών βιβλίων στις γεωργικές εκμεταλλεύσεις, - διάταγμα του υπουργού γεωργίας αριθ. 121 της 13ης Μαρτίου 1987 όσον αφορά την ενίσχυση για τη βελτίωση των γεωργικών διαρθρώσεων και την αποτελεσματικότητα της γεωργίας· ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή πρέπει να αποφασίσει εάν πληρούνται οι όροι για τη χρηματοδοτική συμμετοχή της Κοινότητας σε συνάρτηση με τη συμφωνία τους με τα μέτρα που αναφέρονται στον προαναφερθέντα κανονισμό και αφού ληφθούν υπόψη οι στόχοι του καθώς και η απαραίτητη σύνδεση μεταξύ των διαφόρων μέτρων· ότι η παρούσα απόφαση βασίζεται στην υπόθεση ότι τα μέτρα που προβλέπονται στο άρθρο 29 του διατάγματος του υπουργείου γεωργίας αριθ. 121 και αφορούν τις ειδικές ενισχύσεις για τις επενδύσεις υπέρ των νέων γεωργών πληρούν τον όρο που θέτει το άρθρο 7 του κανονισμού (ΕΟΚ) αριθ. 797/85 για την ηλικία των δικαιούχων· ότι η δανική κυβέρνηση χορηγεί από την 1η Οκτωβρίου 1985 ενισχύσεις υπέρ γεωργικών διαρθρώσεων, υπό τους όρους που προβλέπουν τα μέτρα που ανακοινώθηκαν· ότι ζητήθηκε η γνώμη της επιτροπής του ΕΓΤΠΕ για τη χρηματοδοτική πλευρά· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής για τις Γεωργικές Διαρθρώσεις, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα μέτρα που προβλέπει η δανική κυβέρνηση για την εφαρμογή του κανονισμού (ΕΟΚ) αριθ. 797/85 πληρούν τους όρους για χρηματοδοτική συμμετοχή της Κοινότητας στην κοινή δράση που προβλέπεται στο άρθρο 1 του κανονισμού (ΕΟΚ) αριθ. 797/85. Άρθρο 2 Η χρηματοδοτική συμμετοχή της Κοινότητας που προβλέπεται στο άρθρο 1 της παρούσας απόφασης αφορά επίσης τις ενισχύσεις που χορηγούνται στις γεωργικές εκμεταλλεύσεις από την 1η Οκτωβρίου 1985, πριν αρχίσουν να ισχύουν οι διατάξεις που ανακοινώθηκαν, με τους όρους που προβλέπουν τα μέτρα αυτά. Άρθρο 3 Η παρούσα απόφαση απευθύνεται στη Δανία. Βρυξέλλες, 16 Νοεμβρίου 1987.

[Source: multi_eurlex | Tokens: 2643]